paragraph_text: Zbornik Pravnog fakulteta u Zagrebu, hrvatski znanstveni časopis za pravne i društvene znanosti. Najduže je tradicije od svih takvih časopisa u Hrvatskoj. Prvi broj izašao je 1948. godine. Neprekidno izlazi od 1954. godine kao časopis s četiri, a od 1985. godine nadalje sa šest brojeva godišnje. Ponajprije je usmjeren ka akademskoj zajednici, ali i sucima, odvjetnicima te svim ostalim pravnim djelatnicima. Objavljuju se znanstveni i stručni radovi, prijevodi dokumenata, prikazi i osvrti, Fakultetska kronika te pravna bibliografija. Autori priloga su nastavnici i suradnici kako zagrebačkog Pravnog fakulteta, tako i drugih hrvatskih pravnih fakulteta te znanstvenici iz srodnih područja. Rastu brojem i prilozi iz inozemstva. Zbornik je otvorena pristupa, u cijelosti je besplatno dostupan, a korisnici ne smiju koristiti materijale za komercijalne svrhe, niti smiju mijenjati, preoblikovati ili prerađivati materijal. ISSN tiskane inačice je 0350-2058, a mrežne inačice 1849-1154.<ref>Pravni fakultet u Zagrebu O Zborniku (pristupljeno 29. studenoga 2019.)